钦定古今图书集成/理学汇编/字学典/第157卷 > 孔子石砚赋 > 《石砚》〈自注云平侍御之砚也〉杜甫
## 钦定古今图书集成/理学汇编/字学典/第157卷 > 孔子石砚赋 > 《石砚》〈自注云平侍御之砚也〉杜甫

平公今诗伯，秀发吾所羡。奉使三峡中，长啸得石砚。
巨璞禹凿馀，异状君独见。其滑乃波涛，其光或雷电。
联坳各尽墨，多水递隐见。挥洒容数人，十手可对面。
比公头上冠，贞质未为贱。当公赋佳句，况得终清宴。
公含《起草》姿，不远明光殿。致于丹青地，知汝随顾盼。